b"\n_START_ARTICLE_\nBrandberg\n_START_SECTION_\nLega in povr\xc5\xa1ina\n_START_PARAGRAPH_\nBrandber\xc5\xa1ko gorovje je v Damaralandu v severozahodnem delu pu\xc5\xa1\xc4\x8dave Namib v bli\xc5\xbeini obale in pokriva povr\xc5\xa1ino okoli 650 kvadratnih kilometrov. S svojo najvi\xc5\xa1jo to\xc4\x8dko  K\xc3\xb6nigstein (Kraljevi kamen) na 2606 m le\xc5\xbei na namibskih prodnih ravnicah. Ob jasnem vremenu se opazi z velike razdalje. Na vrh vodi ve\xc4\x8d razli\xc4\x8dnih poti, najla\xc5\xbeja (tudi najstrmej\xc5\xa1a) je iz doline reke Ga'aseb; druge poti so \xc5\xa1e iz dolin rek Hungurob in Tsisab. Najbli\xc5\xbeje naselje je Uis, oddaljeno pribli\xc5\xbeno 30 km.\n_START_SECTION_\nIzvor imena\n_START_PARAGRAPH_\nIme je afrikansko, nizozemsko in nem\xc5\xa1ko za Ognjena gora zaradi njegove \xc5\xbeare\xc4\x8de barve, ki se v\xc4\x8dasih vidi v zahajajo\xc4\x8dem soncu. Damari jo imenujejo D\xc3\xa2ures, kar pomeni gore\xc4\x8da gora, Hereri pa Omukuruvaro, kar pomeni gora bogov.\n_START_SECTION_\nGeologija\n_START_PARAGRAPH_\nBrandber\xc5\xa1ko gorovje ali brandber\xc5\xa1ka intruzija (vdor magme v zemeljsko skorjo) je posledica vdora granita, ki je ustvaril kupolasto gorovje. Nastal je v \xc4\x8dasu zgodnjekrednega preloma, ki je odprl ju\xc5\xbeni Atlantik. Datiranje argon-argon ka\xc5\xbee starost 132 do 130 Ma.  Prevladujo\xc4\x8da plutonska kamnina je homogena, srednje zrnat granit (biotit \xe2\x80\x93 rogova\xc4\x8da). V zahodni notranjosti masiva (soteska Naib) je telo premera 2 km iz piroksena z izpostavljenim monzonitom. Najmlaj\xc5\xa1e vrinjene kamnine so arfverdsonitni granit kot nasipi in police v jugozahodnem obrobju  Brandber\xc5\xa1kega gorovja z dolino Amis. Arfvedsonitni granit vsebuje minerale, bogate z redkimi zemeljskimi elementi, kot sta piroklor in bastnezit. Ostanki krednih vulkanskih kamnin so se ohranili kot ovratnik ob zahodnem in ju\xc5\xbenem robu masiva. Njihov kot spu\xc5\xa1\xc4\x8danja se pove\xc4\x8duje proti stiku, kjer prodniki iz lokalnih kamnin v granitu oblikujejo magmatsko bre\xc4\x8do. Izvorna magma, ki je ustvarila brandber\xc5\xa1ko intruzijo, je bazaltna magma, ki je nastala pri kontinentalnem razpadu, ki je povzro\xc4\x8dil delno taljenje kamnin skorje, kar je povzro\xc4\x8dilo hibridno granitno magmo. Erozija je nato odstranila vrhnje plasti kamnine. Datacija z apatitno cepitvijo ka\xc5\xbee pribli\xc5\xbeno 5-kilometrsko denudacijo med 80 in 60 Ma. _NEWLINE_Podobno lastnost ima predel Doros tudi v Damaralandu.\n_START_SECTION_\nSkalne poslikave\n_START_PARAGRAPH_\nBrandberg je duhovno mesto velikega pomena za plemena ljudstva San (Grmi\xc4\x8darji). Glavna turisti\xc4\x8dna zanimivost je skalna slika Bela dama, ki je z drugimi umetni\xc5\xa1kimi deli na steni pod majhnim skalnim previsom, v grapi reke Tsisab ob vzno\xc5\xbeju gore. V soteski je ve\xc4\x8d kot 1000 skalnih zaveti\xc5\xa1\xc4\x8d in ve\xc4\x8d kot 45 000 skalnih slik. _NEWLINE_Vi\xc5\xa1je na gori je \xc5\xa1e ve\xc4\x8d sto dodatnih skalnih slik, od katerih je ve\xc4\x8dino skrbno dokumentiral Harald Pager, ki je naredil ve\xc4\x8d desettiso\xc4\x8d ro\xc4\x8dnih skic. Pagerjevo delo je po njegovo smrti izdal In\xc5\xa1titut Heinricha Barta v \xc5\xa1estih zvezkih z naslovom Skalne slike zgornjega Brandberga, ki jih je uredil Tilman Lenssen-Erz (I. Soteska Amis, II. Soteska Hungorob, III. Ju\xc5\xbena soteska (Ga'aseb in Orabes), IV. Soteska Umuab in Karoab, V. Naib (A) in severozahod, VI. Naib (B), Circus in soteska Dom. VII. zvezek Soteska Numas ni bil objavljen verjetno zaradi ustavljenega financiranja).\n_START_SECTION_\nDivjina\n_START_PARAGRAPH_\nNa tem obmo\xc4\x8dju je veliko zanimivega pu\xc5\xa1\xc4\x8davskega rastlinja. Damaraland je znan po svojih grotesknih alojah in mle\xc4\x8dkovkah in obmo\xc4\x8dje okoli gore ni nobena izjema. Ima veliko rastlin in dreves nenavadnega videza tudi zaradi skrajnih vremenskih razmer._NEWLINE_Obmo\xc4\x8dje je nenaseljeno in divje. Je zelo su\xc5\xa1no in iskanje vode je te\xc5\xbeko ali celo nemogo\xc4\x8de. Poleti je temperatura pogosto nad 40 \xc2\xb0C._NEWLINE_Kljub temu \xc5\xbeivi tu mnogo razli\xc4\x8dnih divjih \xc5\xbeivali. \xc5\xbdivali so majhne, saj okolje ne dopu\xc5\xa1\xc4\x8da veliko \xc5\xbeivali. Ve\xc4\x8dina pu\xc5\xa1\xc4\x8davskih vrst v Namibiji je tudi tukaj, med njimi pu\xc5\xa1\xc4\x8davski slon ali redek \xc4\x8drni nosorog._NEWLINE_Nov takson \xc5\xbeu\xc5\xbeelk, Mantophasmatodea, je bil na tej gori prvi\xc4\x8d odkrit leta 2002._NEWLINE_Brandber\xc5\xa1ko gorovje je verjetno najbogatej\xc5\xa1e okolje za \xc5\xa1korpijona v ju\xc5\xbeni Afriki.\n_START_SECTION_\nRastlinstvo\n_START_PARAGRAPH_\nBrandberg le\xc5\xbei med rastlinskim obmo\xc4\x8djem Karroo in Namib, je tudi nekaj kapskega rastlinstva. Seznam 357 vrst je leta 1974 objavil Bertil Nordenstam, ki navaja, da je 11 taksonov endemi\xc4\x8dnih za Brandberg in nadaljnjih 28 vrst endemi\xc4\x8dnih za Kaoko. Velike in pomembne skupine vrst na obmo\xc4\x8dju Karoo in Namib na jugu se razlikujejo od vrst na su\xc5\xa1nih delih severovzhodne Afrike. Zdi se, da so to ostanki hipoteze su\xc5\xa1nih pasov, ki povezujejo dve obmo\xc4\x8dji.\n_START_SECTION_\nSvetovna dedi\xc5\xa1\xc4\x8dina\n_START_PARAGRAPH_\n3. oktobra 2002 je bilo na poskusni seznam Unescove svetovne dedi\xc5\xa1\xc4\x8dine v me\xc5\xa1ani kategoriji (kulturna + naravna) dodano obmo\xc4\x8dje Brandberga (Brandberg National Monument Area)."